
	Παρουσίαση του μυθιστορήματος

της Έλενας Μιχαήλ

Το Ημερολόγιο μιας Θλιμμένης Λαϊκής Βασίλισσας

στο Σπίτι της Κύπρου

Τη Πέμπτη 2 Νοεμβρίου 2017 πραγματοποιήθηκε στο Σπίτι της Κύπρου η παρουσίαση του μυθιστορήματος της Έλενας Μιχαήλ, με τίτλο Το Ημερολόγιο μιας Θλιμμένης Λαϊκής Βασίλισσας, που κυκλοφορεί από τις Εκδόσεις Επιφανίου.

Τη συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου η οποία, προλογίζοντας την εκδήλωση αναφέρθηκε στη ζωή και την πλούσια κοινωνική δράση της.

Ακολούθησε χαιρετισμός της Προέδρου του Ομίλου για την UNESCO Τεχνών, Λόγου και Επιστημών Ελλάδος, κ. Δέσποινας Διακοβασίλη Αναφερόμενη στο βιβλίο, η κ. Διακοβασίλη, επεσήμανε ότι η συγγραφέας, με όμορφη γραφή και τρόπο βατό και κατανοητό, αναδιπλώνει την ιστορία μιας κοινωνίας που σίγουρα δεν υπάρχει πια, αλλά ζωντανεύει με πολλές συγκινητικές ανθρώπινες σκηνές. Συνεχάρη τη συγγραφέα διότι βίωσε μέσα από την ηρωίδα της σημαντικές καταστάσεις που αγγίζουν κάθε γυναικεία ψυχή. Όπως είπε, χαρακτηριστικά, ως μία γυναίκαι που επαναστατεί  σε μία κοινωνία που δεν είναι διατεθειμένη να αλλάξει τον τρόπο σκέψης και συμπεριφοράς και να δώσει μία πάλη ζωής για το θέλω το δικό της, λέγοντας όχι στους άλλους, η ηρωίδα έκανε καλό στον εαυτό της, στη δική της την ψυχή, στην δική της ζωή.
Το βιβλίο παρουσίασε ο Επίτιμος Πρόεδρος του Συνδέσμου Ελλήνων Διευθυντών Μέσης Εκπαίδευσης Κύπρου κ. Κυριάκος Μπαρρής, ο οποίος το χαρακτήρισε ως έργο αυτοβιογραφικό και, πρωτίστως, κοινωνικό. Μεταφέρει με αμεσότητα την κοινωνική ηθική  μιας προηγούμενης γενιάς και μιας παλαιότερης ζωής, ενώ εκπέμπει πανανθρώπινα μηνύματα, εξαίροντας τη δύναμη της θέλησης, της πίστης και της συνεχούς προσπάθειας για την επίτευξη των προσωπικών στόχων, προβάλλοντας, συγχρόνως, τη σημασία της αξιοπρέπειας, της μόρφωσης και του ορθολογισμού. Απαριθμώντας τις αρετές του βιβλίου ο κ. Μπαρρής επεσήμανε την απλή και κατανοητή γλώσσα, τον γρήγορο ρυθμό εξέλιξης, δείγμα σύγχρονου τρόπου γραφής, τη σαφήνεια, την αληθοφάνεια και  τη σωστή ανάδειξη των χαρακτήρων. Συνοψίζοντας, ανέφερε, χαρακτηριστικά, πως αν επρόκειτο να βάλει έναν τίτλο θα έλεγε ότι αυτό που περιγράφει το βιβλίο είναι ο προσωπικός αγώνας ενός καθημερινού, απλού και ταπεινού ανθρώπου, είναι η λύση των αδιεξόδων του σύγχρονου ανθρώπου, και αυτό αμείβεται στο τέλος, διότι το πετυχαίνει, και εκτιμούμε έτσι μια συνεχή προσπάθεια που είναι μήνυμα για όλους μας.
Κατά την αντιφώνησή της η κ. Μιχαήλ, αφού ευχαρίστησε όλους όσοι συνέβαλαν στη συγγραφή και την έκδοση του βιβλίου της, αναφέρθηκε στην προσωπική περιπέτεια έκφρασης και κατάθεσης ψυχής, του Ημερολογίου μιας Θλιμμένης Λαϊκής Βασίλισσας. Όπως ανέφερε το ημερολόγιο της πρωταγωνίστριας, με την τέχνη του λόγου, μετατράπηκε σε βιογραφικό μυθιστόρημα, στο οποίο, μεταξύ των άλλων, σκιαγραφείται η κοινωνία της Κύπρου του χθες και του σήμερα.
Αποσπάσματα από το βιβλίο διάβασαν, ο ηθοποιός και σκηνοθέτης Τάκης Κτενάς και η συγγραφέας. Την παρουσίαση του βιβλίου της μητέρας τους διάνθισαν μουσικά οι κόρες της Έλενας Μιχαήλ, Βαλεντίνα Μιχαήλ, πιάνο-τραγούδι και Νάταλι Μιχαήλ Βούλγαρη, τραγούδι.

Η εκδήλωση ολοκληρώθηκε με την απονομή τιμητικών πλακετών και δώρων που επέδωσε η συγγραφέας σε αγαπημένους της ανθρώπους που έπαιξαν σημαντικό ρόλο στη ζωή της και συνέβαλαν στην έκδοση και την παρουσίαση του βιβλίου της.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κυπριακής Δημοκρατίας και τελούσε υπό την αιγίδα του Ομίλου για την UNESCO Τεχνών, Λόγου και Επιστημών Ελλάδος.

